ddrg/super_eurlex huggingface dataset:
SKRIFTLIG FORESPØRGSEL P-0409/01

af Robert Sturdy (PPE-DE) til Kommissionen

(8. februar 2001)

Om: Godkendelse af statsstøtte i forbindelse med klassisk svinepest

Som Kommissionen vil være klar over, er der for nylig konstateret klassisk svinepest i den østlige del af Det Forenede Kongerige. Reglerne vedrørende lovligheden af statsstøtte, der anvendes som kompensation til producenter med udbrud på bedriften og producenter inden for iagttagelsesdistriktet, forekommer at være temmelig klare.

I Det Forenede Kongerige har vi imidlertid også landbrugere, som avler svin på kontrakt for primære producenter/ejere. Disse kontraktavlere er blevet nægtet enhver form for erstatning fra den britiske stats side, eftersom de ikke har lidt tab på deres egen ejendom. De svin, som de har passet, er ikke desto mindre blevet slagtet, og de har mistet deres eneste indtægtskilde, og de er dermed blevet lige så hårdt ramt økonomisk af denne epidemi som de primære producenter.

Skulle den britiske regering fremlægge en plan om et vist mål af økonomisk bistand til svineavlere på kontrakt, i hvor vid udstrækning ville en sådan økonomisk bistand da være lovlig i henhold til EU's regler om statsstøtte?

Svar afgivet på Kommissionens vegne af Franz Fischler

(8. marts 2001)

Punkt 11.4. i EF's rammebestemmelser for statsstøtte i landbrugssektoren(1), som vedrører støtte til landbrugere for at kompensere for tab, der skyldes dyresygdomme, udelukker ikke principielt den type støttemodtagere, som det ærede medlem henviser til. Spørgsmålet om, hvorvidt og i hvilket omfang der reelt kan ydes dem statsstøtte, kan imidlertid kun afgøres efter en gennemgang af det særlige kontraktforhold, der består mellem svinenes ejere og de landbrugere, der avler svinene på kontrakt.

(1) EFT C 232 af 12.8.2000.
SKRIFTLIG FORESPØRGSEL P-0435/01

af José Pomés Ruiz (PPE-DE) til Kommissionen

(13. februar 2001)

Om: De nationale parlamenters og Europa-Parlamentets rolle

Det spanske parlament har ladet et til formålet nedsat midlertidigt undersøgelsesudvalg behandle støtten til fremstilling af hør i Spanien. Udvalget konkluderede, at den daværende landbrugsminister, Loyola de Palacio, ikke bar nogen form for ansvar i

denne sag. Konklusionerne godkendtes af det spanske parlament på et tidspunkt, hvor intet parti havde absolut flertal. Der er ikke siden kommet nye oplysninger eller yderligere indicier frem, som har givet anledning til nedsættelse af en ny undersøgelseskommission i det spanske parlament.

Ifølge Nice-traktaten skal de nationale parlamenters rolle i forhold til Europa-Parlamentet tages op i forbindelse med den forestående regeringskonference.

Mener Kommissionen, at Europa-Parlamentet i denne situation og midt under ratificeringen af Nice-traktaten i de nationale parlamenter kan optræde som en domstol i anden instans i sager, som de nationale parlamenter allerede har truffet afgørelse om, som det er tilfældet med den nuværende kommissionsnæstformands ansvar i hendes tid som leder af et spansk ministerium?

Svar afgivet på Kommissionens vegne af Romano Prodi

(6. marts 2001)

Kommissionen kender konklusionerne af 17. august 1999 af arbejdet i det spanske parlaments midlertidige undersøgelsesudvalg, i henhold til hvilke det spanske landbrugsministerium fritages for ethvert politisk ansvar i den sag, det ærede medlem henviser til.

Kommissionen tillægger de nationale parlamenters bidrag til de europæiske integrationsbestræbelser meget stor betydning og minder om, at traktaten indeholder en protokol om de nationale parlamenters rolle i EU. Inden for rammerne af den mere omfattende og mere tilbundsgående debat, der er blevet indledt efter forhandlingerne om Nice-traktaten, er et af de spørgsmål, der vil blive behandlet, netop de nationale parlamenters rolle.

Kommissionen ønsker ikke at overveje hypotetiske situationer. Tværtimod har den for nylig i sit svar til mundtlig forespørgsel H-0059/01 anført, at den lægger meget stor vægt på, at enhver debat vedrørende spørgsmål som det, der stilles i det ærede medlems mundtlige forespørgsel, tager udgangspunkt i objektive og håndgribelige fakta.
SKRIFTLIG FORESPØRGSEL P-0901/01

af Laura González Álvarez (GUE/NGL) til Kommissionen

(19. marts 2001)

Om: De dramatiske forhold for arbejdstagerne i det spanske selskab Sintel S.A.

Det spanske telekommunikationsselskab Sintel S.A., tidligere en afdeling af det daværende offentlige spanske telefonselskab Telefónica S.A., blev i 1966 solgt til Mastec-gruppen, der var grundlagt af formanden for selskabet FNCA med sæde i Miami i USA. Denne gruppe har tømt Sintel for kapital, har med fuldt overlæg forsømt ledelsen og bragt selskabet på fallittens rand samt begæret officiel nedlæggelse af 1 201 af de i alt 1 800 arbejdspladser.

I protest mod disse forhold har over tusind arbejdstagere fra Sintel slået sig ned på et af hovedstrøgene i Madrid, hvilket nu har stået på i 40 dage. Derudover har andre kolleger spærret sig inde i katedralen i Almudena for at kræve, at de syv måneders løn, virksomheden skylder dem, bliver betalt og forlange af den spanske regering, at den griber ind for at finde en positiv løsning på denne situation.

Det Europæiske Råd i Lissabon fastlagde en strategi for vækst og beskæftigelse i EU. Endvidere har Kommissionen altid været meget årvågen med hensyn til sikring af arbejdstagernes rettigheder i forbindelse med fusion og privatisering af virksomheder.

Agter Kommissionen på denne baggrund at rette henvendelse til de spanske myndigheder med henblik på at finde en positiv løsning på den dramatiske situation, som arbejdstagerne fra Sintel er ofre for?

Samlet svar afgivet på Kommissionens vegne af Anna Diamantopoulou på skriftlige forespørgsler E-0647/01 og P-0901/01

(18. april 2001)

Kommissionen udøver sin kompetence som traktatens vogter i alle tilfælde, hvor fællesskabsretten er berørt.

Omstruktureringer i industrien, herunder opretholdelse af beskæftigelsen, henhører under de nationale myndigheders kompetence, og de udøver denne kompetence inden for rammerne af den pågældende medlemsstats interne lovgivning.

Under alle omstændigheder skal det bemærkes, at bestemmelserne om arbejdstagernes rettigheder, således som de kommer til udtryk i Rådets direktiv 77/187/EØF om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder, bedrifter eller dele af bedrifter(1), som ændret ved Rådets direktiv 98/50/EF af 29. juni 1998(2), og Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser(3), især i spørgsmål vedrørende information og høring, skal respekteres.

Eftersom Spanien har gennemført de nævnte direktiver på en passende måde i den nationale lovgivning, er det i første række de nationale domstole, der skal løse ethvert stridsspørgsmål, der måtte opstå som følge af denne sag.

(1) EFT L 61 af 5.3.1977.

(2) EFT L 201 af 17.7.1998.

(3) EFT L 225 af 12.8.1998.
SKRIFTLIG FORESPØRGSEL E-0368/01

af Glenys Kinnock (PSE) til Kommissionen

(14. februar 2001)

Om: Kønsmæssig balance i samarbejdskontoret EuropeAid

Fulgte Kommissionen nogen særlig procedure med henblik på at sikre kønsmæssig balance, da direktørerne i det nye samarbejdskontor EuropeAid blev udnævnt?

Svar afgivet på Kommissionens vegne af Christopher Patten

(20. april 2001)

Samarbejdskontoret EuropeAid blev oprettet den 1. januar 2001. Det er et resultat af Kommissionens beslutning af 16. maj 2000(1) om en reform af forvaltningen

af Fællesskabets eksterne bistandsprogrammer. Denne nyskabelse er foregået inden for RELEX-forvaltningsområdet, med udgangspunkt i det tidligere SCR (Service Commun Relex) og en del af personalet fra Generaldirektoratet for Eksterne Forbindelser og fra Generaldirektoratet for Udvikling.

I den forbindelse er de seks direktører fra det tidligere SCR, en direktør fra Generaldirektoratet for Udvikling og en ledende konsulent, der administrativt var tilknyttet Generaldirektoratet for Administration og som stod for at blive tilknyttet en anden tjeneste, blevet omplaceret og i tjenestens interesse tilknyttet den nye administrative enhed.

Kommissionen er klar over den aktuelle situation i samarbejdskontoret for så vidt angår den kønsmæssige balance. Der vil i allernærmeste fremtid blive gjort en særlig indsats for i højere grad at virkeliggøre det politiske mål om lige muligheder for mænd og kvinder, så snart det bliver ledige poster at besætte i samarbejdskontoret, især på mellemlederniveau.

(1) SEK(2000) 814.
SKRIFTLIG FORESPØRGSEL E-0218/01

af Glenys Kinnock (PSE) til Kommissionen

(5. februar 2001)

Om: Kiropraktiske behandlinger i EU

Vil Kommissionen forelægge informationer og data om kiropraktikkens retsstilling i EU's medlemsstater?

Svar afgivet på Kommissionens vegne af Frederik Bolkestein

(4. april 2001)

Retsreglerne om kiropraktik er forskellige i de enkelte medlemsstater. I mange af medlemsstaterne må kun læger udøve denne virksomhed, mens kiropraktikken i andre lande udøves af personer med bestemte kvalifikationer på området.

Kommissionen har ingen oversigt over retstilstanden i de enkelte medlemsstater. Det ærede medlem henvises til den beslutning om den ikke-konventionelle medicins status, som Parlamentet vedtog på samlingen den 29. maj 1997(1). I beslutningen redegøres der for situationen på tidspunktet for beslutningens vedtagelse.

Da der dog siden er sket eller er ved at ske visse ændringer på området, vil det ærede medlem kunne rette henvendelse til den europæiske brancheorganisation for kvalificerede kiropraktorer, som ikke er læger (organisationens adresse sendes direkte til det ærede medlem og til Parlamentets generalsekretariat).

(1) Dok. A4-0075/97.
SKRIFTLIG FORESPØRGSEL E-0180/01

af Patricia McKenna (Verts/ALE) til Kommissionen

(1. februar 2001)

Om: Fiskeriindikatorer

Vil Kommissionen, eftersom der hidtil kun i ringe omfang er udviklet indikatorer, og eftersom sådanne indikatorer er nødvendige til måling af bæredygtigheden på lang sigt, oplyse, hvilke indikatorer den er i færd med at udvikle til overvågning af a) fiskebestandenes og de marine økosystemers tilstand, b) politikker (respons) og c) fiskeriaktiviteter (pres)?

Samlet svar afgivet på Kommissionens vegne af Franz Fischler på skriftlige forespørgsler E-0180/01 og E-0205/01

(15. marts 2001)

Rådets forordning (EF) nr. 1543/2000 af 29. juni 2000(1) fastlægger en EF-ramme for indsamling og forvaltning af fiskeridata, der er nødvendige ved gennemførelsen af den fælles fiskeripolitik.

Forordningens formål er at udvikle et harmoniseret datasystem med bistand fra videnskabelige kredse, herunder Den Videnskabelige, Tekniske og Økonomiske Komité for Fiskeri (STEFC), medlemsstaternes administrationer og fiskerierhvervet i form af Det Rådgivende Udvalg for Fiskerivarer og Akvakulturprodukter (ACFA). De indsamlede data omfatter hele sektoren og er af biologisk og økonomisk karakter. Forordningen supplerer de tidligere forordninger på området, som indeholder bestemmelser om indsamling og forvaltning af data vedrørende fiskerfartøjer, deres aktivitet og fangster samt overvågning af priser.

Kommissionen og medlemsstaterne deltager med samme formål i en bæredygtighedsundersøgelse, der gennemføres af fiskeriudvalget under Organisationen for Økonomisk Samarbejde og Udvikling (OECD), og som belyser de sociale og økonomiske indikatorer for fiskerierhvervet, og som færdiggøres i 2002. Desuden er Kommissionen ved at iværksætte en undersøgelse af de sociale og økonomiske indikatorer inden for fiskerisektoren for at opnå størst mulig forståelse af de forskellige data på området og for at kunne vurdere disse datas sammenlignelighed inden for EU.

I en kommende meddelelse vil Kommissionen fremlægge et arbejdsprogram, der tager sigte på at opstille miljømæssige indikatorer, som er relevante for at kunne inddrage miljøkrav i den fælles fiskeripolitik.

(1) EFT L 176 af 15.7.2000.
SKRIFTLIG FORESPØRGSEL E-0268/01

af Richard Corbett (PSE) til Kommissionen

(8. februar 2001)

Om: Opel Nederlandene

Efter de bøder, Kommissionen idømte Opel i september 2000, er Kommissionen så overbevist om, at Opel nu er ophørt med at hindre grænseoverskridende handel med dets produkter?

Svar afgivet på Kommissionens vegne af Mario Monti

(16. marts 2001)

Kommissionen har i øjeblikket ingen oplysninger, der tyder på, at Opel ikke på nuværende tidspunkt er ophørt med at hindre grænseoverskridende handel med dets produkter efter Kommissionens vedtagelse af den beslutning, hvori man konstaterede en overtrædelse af EF-traktatens artikel 81, stk. 1, (tidligere artikel 85) i denne henseende og idømte bøder.

Beslutningen mod Opel Nederland B.V. og General Motors Nederland B.V. bidrager til at sikre forbrugernes ret til at købe en ny bil i en medlemsstat efter deres eget valg. Den pålægger Opel Nederland at afstå fra at gentage eller fortsætte nogen af de foranstaltninger, der er rejst indvendinger imod, og til at afholde sig fra at træffe forholdsregler med tilsvarende formål eller virkning. Kommissionen vil ikke tøve med at skride til handling, hvis den får kendskab til nogen former for overtrædelse af dette pålæg.
SKRIFTLIG FORESPØRGSEL P-0480/01

af Jonas Sjöstedt (GUE/NGL) til Kommissionen

(13. februar 2001)

Om: Kommissionens tjenestemænd til rådighed for svensk retsvæsen

Den tidligere chef for Kommissionens informationskontor i Stockholm er nu ansat ved Kommissionen i Bruxelles. Anklagemyndigheden i Stockholm ønsker at afhøre tjenestemanden, vedrørende de uregelmæssigheder på Stockholms informationskontor, som massemedierne i Sverige har berettet om i mere end et år.

Den tidligere chef har dog meddelt, at han ikke har tid til at rejse til Stockholm og derfor ikke kan møde op til afhøring. Anklageren i Stockholm ønsker derfor at rejse til Bruxelles for at afhøre tjenestemanden. Men dette kræver det belgiske retsvæsens tilladelse, og det tager tid at indhente en sådan tilladelse.

For de svenske borgere forekommer det absurd, at Kommissionens tjenestemænd på denne facon kan gemme sig for retsvæsenets undersøgelse.

Kan Kommissionen beordre den tidligere chef for Stockholm-kontoret til at være behjælpelig under den svenske anklagemyndigheds undersøgelse af uregelmæssighederne ved Stockholm-kontoret, så vi én gang for alle kan få hele affæren klarlagt og afsluttet?

Svar afgivet på Kommissionens vegne af Romano Prodi

(22. marts 2001)

Efter at Kommissionen på begæring af det svenske retsvæsen ophævede den pågældende tjenestemands immunitet over for retsforfølgelse, anmodede den svenske offentlige anklager direkte vedkommende om at kunne foretage en afhøring som led i sagen vedrørende Kommissionens repræsentation i Sverige. I den forbindelse blev der ikke indgivet nogen officiel anmodning til Kommissionen.

De forhold, det ærede medlem omtaler, skyldes derfor udelukkende den pågældendes personlige beslutning, som institutionen ikke kan gøres ansvarlig for.

Da der ikke findes nogen fælles straffepolitik i Unionen, er det ikke usædvanligt, at det svenske retsvæsen skal indhente tilladelse hos de belgiske myndigheder, inden de kan foretage afhøringer i Belgien. Under alle omstændigheder skyldes denne situation i den foreliggende sag på ingen måde den pågældendes stilling som tjenestemand i Kommissionen, men udelukkende de regler, der i dag finder anvendelse mellem medlemsstaterne på området for strafferetligt samarbejde.
SKRIFTLIG FORESPØRGSEL P-0418/01

af Francesco Speroni (TDI) til Kommissionen

(13. februar 2001)

Om: Manglende stikordsregister til traktatsamlingen

Hvorfor er der i papirudgaven af traktaterne ikke noget stikordsregister, hvorfor mangler der i udgaven på Intranettet protokoller, erklæringer, dokumenter og tekster om institutionerne, og hvorfor er denne udgave ikke tilgængelig i det sædvanlige Word-format?

Svar afgivet på Kommissionens vegne af Viviane Reding

(21. marts 2001)

Eftersom det er Rådet, som har ansvaret for denne publikation, er Kommissionen ikke beføjet til at besvare det ærede medlems spørgsmål.

Kontoret for De Europæiske Fællesskabers Officielle Publikationer, som betjener alle EU-institutioner og -organer, har fulgt Rådets retningslinjer både ved papirudgaven og ved internetudgaven af publikationen.
SKRIFTLIG FORESPØRGSEL E-0183/01

af Jorge Hernández Mollar (PPE-DE) til Kommissionen

(1. februar 2001)

Om: Opfølgning på investeringerne i den selvstyrende region Andalusien

På nuværende tidspunkt, hvor der hersker alvorlig bekymring for fremtiden i Fællesskabets fiskerisektor, er det vigtigt at være opmærksom på, hvad der er sket på fiskeriområdet i de forskellige regioner, der er særlig berørt af krisen af grunde, som er velkendt af alle.

Kan Kommissionen, hvad angår investeringerne i den selvstyrende region Andalusien, i forbindelse med fællesskabsinitiativet for fiskeri for perioden 1997-1999 og midlerne fra Det Finansielle Instrument til Udvikling af Fiskeriet (1994-1999) specificere, hvilke investeringer Den Europæiske Union har foretaget i denne sektor i den spanske region Andalusien, og hvilke investeringer modtagerne af støtten har foretaget?

Kan Kommissionen ligeledes angive, hvilke investeringer den spanske stat og regeringen i den selvstyrende region Andalusien har foretaget i den omtalte periode?

Hvordan bedømmer Den Europæiske Union forvaltningen af de omtalte midler?

I hvilket omfang har den selvstyrende region Andalusien tilbageført midler på dette område?

Svar afgivet på Kommissionens vegne af Franz Fischler

(13. marts 2001)

Kommissionen deler det ærede parlamentsmedlems bekymring for fiskeriet i de spanske regioner, hvis adgang til fiskeressourcerne er blevet vanskeligere. Den gør opmærksom på, at gennemførelsesperioden for programmerne under Det Finansielle Instrument til Udvikling af Fiskeriet (FIUF) og PESCA for de spanske mål 1-regioner først udløber den 31. december 2001.

Kommissionen kan for hele denne periode oplyse, at der er disponeret over samtlige bevillinger, men råder ikke over endelige oplysninger om betalingerne.

Pr. 31. december 1999 fordelte udgifterne under FIUF- og PESCA-programmerne sig på følgende måde for Andalusien:

>TABELPOSITION>

Hvad angår forvaltningen af midlerne, påhviler det efter de gældende EU-bestemmelser medlemsstaten at træffe passende foranstaltninger til at forebygge uregelmæssigheder og svindel og tage en kontrolordning i brug, som sikrer en sund og effektiv finansiel forvaltning af de pågældende offentlige midler.

Kommissionen agter under alle omstændigheder at foretage en kontrol på stedet i løbet af første halvår af 2001 hos de regionale andalusiske myndigheder for at sikre sig, at de eksisterende kontrolordninger er i overensstemmelse med de gældende regler.

Indtil nu har den selvstyrende region Andalusien ikke skullet tilbagebetale EU-midler i forbindelse med strukturstøtte i regionens fiskerisektor.
SKRIFTLIG FORESPØRGSEL E-0254/01

af Ilda Figueiredo (GUE/NGL) til Kommissionen

(8. februar 2001)

Om: Afskedigelse af arbejdere

Skotøjsfabrikken C & J Clark fábrica de calçado, Lda. i Arouca, Portugal, agter at afskedige 368 arbejdstagere under henvisning til en nedgang i ordrebeholdningen.

Ifølge hvad fagforeningen for arbejdere i skotøjs- og læderindustrien (Sindicato dos Operários da Indústria de Calçado, Malas e Afins) i Aveiro og Coimbra hævder, har virksomheden flyttet flere moderne maskiner til andre fabriksanlæg, som den ejer i Castelo de Paiva.

I mellemtiden er det rygtedes, at denne virksomhed har modtaget støtte og incitamenter fra både Portugal og EU til modernisering af virksomheden, jobskabelse og faglig uddannelse, og dette skal også være brugt til at understøtte en anden fabriksenhed, som virksomheden har i Indien.

I denne forbindelse bedes Kommissionen besvare følgende spørgsmål:

1. Hvilken fællesskabsstøtte har den nævnte virksomhed modtaget?

2. Hvis der er blevet givet tilskud med det formål at fremme og/eller opretholde beskæftigelsen, hvilke foranstaltninger vil der da blive truffet for at beskytte beskæftigelsen for arbejderne i C & J Clark fábrica de calçado, Lda. i Arouca, Portugal?

Svar afgivet på Kommissionens vegne af Anna Diamantopoulou

(29. marts 2001)

Det spørgsmål, det ærede medlem bringer frem, vedrører forvaltning af projekter, der samfinansieres af strukturfondene. I henhold til Fællesskabets retssæt og i overensstemmelse med subsidiaritetsprincippet har medlemsstaterne ansvar for forvaltning af projekter.

Kommissionen har ikke for indeværende tilstrækkelige oplysninger til at kunne afgive et svar. Den anmoder om de nødvendige oplysninger fra de portugisiske myndigheder, som vil blive tilstillet det ærede medlem, så snart Kommissionen har modtaget dem.
SKRIFTLIG FORESPØRGSEL P-0306/01

af Giorgio Celli (Verts/ALE) til Kommissionen

(2. februar 2001)

Om: Overførsel af BSE

Det ser ud til, at en af de mulige smitteveje for BSE er, at den BSE-syge ko selv kan overføre prionerne til sin kalv, som således allerede er inficeret ved fødslen.

Kan Kommissionen på denne baggrund oplyse:

1. hvilken sikkerhed der er forbundet med analysen af kalve på over 20 eller 30 måneder?

2. hvor høj en procentdel af testede, syge dyr der kan passere gennem kontrolnettet?

3. hvorvidt man kan stole på forlydenderne i The Times sidste sommer om, at der var født et barn med BSE, som var blevet overført fra moderen under graviditeten?

Svar afgivet på Kommissionens vegne af David Byrne

(22. marts 2001)

I henhold til den videnskabelige rådgivning, som Fællesskabet har til rådighed, tyder epidemiologiske undersøgelser på, at der er en forøget risiko for bovin spongiform encephalopati (BSE) på ca. 10 % hos afkom, som er født af BSE-angrebne dyr inden for 12 måneder, efter der er konstateret kliniske tegn på BSE. Man kender dog stadig ikke smittevejen, og det er stadig uklart, om der hos kvæg forekommer en overførsel fra moderen i den traditionelle forstand. Selv hvis der skulle forekomme overførsel fra moderen, synes denne at være af mindre betydning i forhold til overførsel gennem foderstofferne.

De nuværende prøver for BSE anvendes til at opdage kliniske BSE-tilfælde eller tilfælde af BSE-ramte dyr, som er tæt på den kliniske fase. Da man med prøverne ikke kan konstatere infektionen tidligt i inkubationstiden, er en negativ prøve ikke garanti for, at dyret ikke er inficeret. Den vigtigste direkte foranstaltning til beskyttelse af folkesundheden er derfor fjernelse af specificeret BSE-risikomateriale ved slagtningen. På nuværende tidspunkt er det ikke muligt at konstatere, hvor stor en procentdel af de dyr, som har fået udtaget en prøve med negativt resultat, der faktisk var inficerede.

Kommissionen har ikke de oplysninger, som det ærede medlem anmoder om i sit tredje spørgsmål. Indtil nu har man dog ikke kunnet påvise forekomsten af nogen tilfælde af overførsel af smitsom spongiform encephalopati hos mennesker fra mor til barn.